Dobbelsteenspeletjie draai dodelikŉ 17-jarige seun is deur die Swartruggens-polisie in hegtenis geneem nadat hy glo ŉ jonger seun met ŉ mes doodgesteek het. Amanda Funani, ŉ polisiewoordvoerder van Noordwes, sê die jonger seun en die verdagte se jonger boetie het Vrydagaand ŉ dobbelsteenspeletjie gespeel toe ŉ rusie tussen hulle uitgebreek het. “Die slagoffer het glo die verdagte se boetie met ŉ mes in sy regterskouer gesteek. Die verdagte het glo uit weerwraak die slagoffer aangeval. Die jonger seun is drie keer gesteek, bo sy regteroog, in die linkerkant van sy bors en in sy ribbekas,” het Funani gesê. Die slagoffer is na die Swartruggens-hospitaal geneem waar hy aan sy wonde beswyk het. Die verdagte is onder toesig van sosiale werkers geplaas.